સભા શરૂ થાય તે પહેલાં જ અજંપો એક્શનમાં બદલાવાની શરૂઆત તો થઇ જ ચૂકી હતી. ચંપલો ઉછાળવાં અને નારાબાજી કરનારા પંદરેક લોકોને ડિટેઇન કરીને લઇ જવાયા હતા. સ્ટેજ પરથી ‘પાટીદાર એકતા જિંદાબાદ, જય સરદાર, જય પાટીદાર’ જેવા નારા સતત બોલાવાતા હતા. મોટા નેતાઓ આવ્યા ને તેમનાં ભાષણો શરૂ થયાં. થોડી વાર શાંતિ હતી. મીડિયાના કૅમેરા સ્ટેજ તરફ મંડાયેલા હતા. થોડી વારમાં ગણગણાટ શરૂ થયો. સ્ટેજથી થોડે દૂર સભાની વચ્ચોવચ ૧૫૦-૨૦૦ લોકોનાં ટોળાંએ નારા લગાવવા શરૂ કર્યા. સ્ટેજ સુધી ‘હાર્દિક… હાર્દિક…’ નો અવાજ પહોંચતો થયો.